Diari Oficial de la Generalitat Valenciana


Sumari del DOGV 3852, del 06-10-2000 (2000/7934)

Notificació de la Resolució del conseller d'Obres Públiques, Urbanisme i Transports, de data 17 de maig de 2000, relativa a la Declaració d'Interès Comunitari per a una residència de la tercera edat (DIC-80/2000).
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3852

Data del DOGV
:   06-10-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/7934


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la Resolució del conseller d'Obres Públiques, Urbanisme i Transports, de data 17 de maig de 2000, relativa a la Declaració d'Interès Comunitari per a una residència de la tercera edat (DIC-80/2000). [2000/X7934]
  
El conseller d'Obres Públiques, Urbanisme i Transports, amb data 17 de maig de 2000, adoptà la resolució que a continuació es transcriu:
  
«Vist l'expedient promogut per la senyora Antonia Rey Rodríguez, relatiu a la sol·licitud de Declaració d'Interès Comunitari per a la instal·lació d'una residència de la tercera edat sobre l'edificació existent al c/ de la Sèquia Nova, en sòl classificat com a no urbanitzable, en el terme municipal de Formentera del Segura (Alacant), i de conformitat amb els següents:
  
Antecedents de fet
  
Primer. La senyora Antonia Rey Rodríguez presentà amb data 24 de maig de 1999 al Servei Territorial d'Alacant, de la Sotssecretaria d'Urbanisme i Ordenació Territorial, la instància i la documentació complementària, en què sol·licita la Declaració d'Interès Comunitari per a instal·lació d'una residència de la tercera edat sobre l'edificació existent al c/ de la Sèquia Nova, del municipi de Formentera del Segura, en sòl classificat com a no urbanitzable de règim comú.
  
La parcel·la està inscrita en el Registre de la Propietat de Dolores en el tom 1.524, llibre 37, de Formentera del Segura, foli 113 i dors, finca núm. 3.532. La finca apareix a nom de la senyora Mª Isabel Esnal Ruíz de Asua, i que existeix un contracte d'arrendament a favor del senyor José Mª Avilés Olías.
  
Amb data 6 de juliol de 1999 la interessada aportà la documentació complementària en compliment d'un requeriment previ formulat en tal sentit des del Servei d'Urbanisme i Ordenació Territorial d'Alacant.
  
Segon. La documentació integrant de l'expedient està constituïda per memòria, esquema indicatiu de les construccions i les instal·lacions que s'han d'executar, amb indicació de la solució per a serveis urbanístics necessaris per al seu funcionament, anàlisi de l'impacte de l'activitat sobre el medi físic i sòl sobre el qual s'actua i la justificació del compliment de l'ordenació urbanística. Consta, igualment, la documentació planimètrica, la justificació de la propietat dels terrenys, la proposta de cànon i de termini de vigència i el document subscrit per les peticionàries, que assumeixen els compromisos impostos per l'article 16 apartat 5 de la Llei del Sòl no Urbanitzable.
  
Tercer. De conformitat amb l'informe emés pels serveis tècnics del Servei Territorial d'Urbanisme i Ordenació Territorial a Alacant, l'actuació pretesa es concreta en els termes següents:
  
Superfície de parcel·la: 3.532,00 m2.
  
Superfície ocupada: 252,22 m2.
  
Ocupació d'edificacions: 7,14%.
  
Alçària màxima: 1 planta.
  
Edificabilitat: 0,071 m2 / m2.
  
Separació a límits: 6,30 m.
  
Respecte a l'antiguitat de l'edificació existent s'ha aportat l'informe del tècnic municipal de data 30 de juny de 1999, segons el qual la superfície ocupada per l'habitatge és de 252,22 m2 des de la revisió cadastral de 1985.
  
Quart. Les determinacions del planejament municipal que resulten d'aplicació són les següents:
  
La parcel·la sobre la qual es projecta l'actuació es troba inclosa dins de la delimitació del sòl classificat com no urbanitzable comú, en el qual, per aplicació d'allò que s'ha disposat en l'article 9.2.1.3 de les normes urbanístiques contingudes en les normes subsidiàries de planejament vigents al municipi, es permeten les activitats terciàries previstes en la Llei 4/1992, que no es permeten en el sòl urbà qualificat per a tal fi, d'acord amb els següents paràmetres edificatoris:
  
Superfície de parcel·la: 50.000,00 m2.
  
Ocupació màxima: 20%.
  
Edificabilitat: 0,10 m2 / m2.
  
Alçària màxima: 2 plantes/ 7,00 m.
  
Separació a límits: 25,00 m.
  
D'altra banda, ja que la sol·licitud es planteja mitjançant la rehabilitació d'una edificació existent, resulta d'aplicació igualment allò que s'ha disposat en l'article 6.9.7.3 de les dites normes urbanístiques, d'acord amb la qual en les dites edificacions només es permetran obres de conservació i de reforma interiors als tancaments exteriors de l'edificació.
  
Cinqué. L'Ajuntament de Formentera del Segura, a través de l'Alcaldia, en data 21 de maig de 1999, informà favorablement la sol·licitud amb ponderació de les circumstàncies referides en l'article 16.2 de la Llei 4/1992, del Sòl no Urbanitzable, de 5 de juny, de la Generalitat Valenciana.
  
Al mateix temps, proposa l'exempció del cànon d'aprofitament urbanístic i un termini de vigència de 25 anys.
  
Sisé. Per Resolució de la Direcció Territorial d'Urbanisme i Ordenació Territorial, de data 21 de juliol de 1999, s'admeté a tràmit la sol·licitud, que fou sotmesa a informació pública per termini d'1 mes, mitjançant anunci aparegut en el Butlletí Oficial de la Província núm. 211, de 13 de setembre de 1999, sense formular-se al·legacions.
  
Seté. En el curs de la tramitació del procediment s'han emés els informes sectorials següents:
  
a) De la Conselleria de Medi Ambient, en data 21 de setembre de 1999, favorable a la instal·lació, amb certes condicions.
  
b) De l'Oficina del Pla de Carreteres de la Conselleria d'Obres Públiques, Urbanisme i Transports, de data 13 de setembre de 1999, que emet l'informe favorable, ja que no afecta carreteres.
  
c) De la Conselleria de Benestar Social, de data 5 d'octubre de 1999, pel qual es comunica el següent:
  
«1. En l'Ordre de 9 abril de 1990, de la Conselleria de Treball i Seguretat Social, per la qual es desenvolupa el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana, s'estableix que la ubicació de les residències de tercera edat serà en llocs de fàcil accés i integrats en grups poblacionals i amb adequada xarxa de transports públics, pròxims a equipaments sanitaris i serveis comunitaris.
  
Aquest requisit sobre ubicació concorda amb la finalitat de la Llei 4/1992, del Sòl no Urbanitzable, de 5 de juny, de la Generalitat Valenciana, que pretén evitar la formació de nuclis de població en aquest tipus de sòl.
  
2. De conformitat amb allò que s'ha establit per la Llei 5/1997, de 25 de juny de la Generalitat Valenciana, per la que es regula el Sistema de Serveis Socials a la Comunitat Valenciana, qualsevol establiment de tercera edat ha de tindre l'autorització corresponent per a la seua posada en funcionament, per la qual cosa ha de reunir els requisits establits en l'ordre anteriorment citada, cosa que es comunica als efectes oportuns.
  
3. No obstant això, cal ressaltar que en aquesta Direcció General existeix expedient de centre de tercera edat Levante, situat al c/ de la Sèquia núm. 29, i promogut per la senyora Antonia Rey Rodríguez, per tant, el centre ja està construït.
  
A aquest centre se li denegà l'autorització en Resolució de 21 de maig de 1998, per no tindre llicència d'obertura i funcionament i per incomplir els requisits establits per la normativa de serveis socials en matèria d'ubicació, habitabilitat, instal·lacions i accessibilitat. Es presentà recurs contenciós administratiu a la dita resolució, i actualment no es té coneixement que s'haja resolt aquest.
  
El centre es troba amb expedient sancionador i com a mesura provisional té la suspensió temporal de l'activitat».
  
Traslladat el contingut del referit informe a la promotora, i que se li atorga un termini d'audiència, amb data 14 de desembre de 1999 presenta al·legacions al mateix.
  
Amb data 24 de febrer de 2000 s'emet un nou informe del cap d'Àrea de Serveis Socials de la Direcció General de Serveis Socials de la Conselleria de Benestar Social, en els termes següents:
  
«Rebuda en aquesta Direcció General de Serveis Socials les al·legacions presentades, l'escrit d'aquest organisme de data 5/10/1999, per la senyora Antonia Rey Rodríguez, en nom i representació de la residència de tercera edat Levante, li comuniquem que les dites al·legacions no esmenen les deficiències existents en el citat centre.
  
Així mateix, reiterem allò que s'ha exposat en el dit escrit tenint en compte que se li denegà l'autorització de funcionament en la Resolució núm. 2055/98, de la directora general de Serveis Socials, i que fou objecte de tancament en el mes de novembre de 1999».
  
Vuité. En la sessió del dia 14 d'abril de 2000, la comissió informativa de la Comissió Territorial d'Urbanisme d'Alacant informà desfavorablement la present sol·licitud de Declaració d'Interès Comunitari.
  
Fonaments jurídics
  
Primer. La sol·licitud formulada s'ha de resoldre en els termes previstos en la Llei 4/1992, de 5 de juny, de la Generalitat Valenciana, del Sòl no Urbanitzable, de conformitat amb allò que s'ha disposat en l'article 8.2 d'aquesta que subjecta a la Declaració prèvia d'Interès Comunitari l'execució de les instal·lacions, les obres i les construccions que aquest se citen i que s'hauran de substanciar en els termes previstos en els articles 16 a 19 de la citada llei.
  
Segon. En concret, l'activitat pretesa i la construcció de l'edificació destinada aquesta requereix la atribució prèvia de l'ús i l'aprofitament corresponent en els termes que es deriven de l'article 19.2.E) de la Llei del Sòl no Urbanitzable citada, sobre activitats assistencials que, a més de complir amb la normativa sectorial que específicament les regule, acrediten suficientment la procedència del seu emplaçament aïllat.
  
En conseqüència, el compliment de la normativa sectorial es converteix en requisit imprescindible per a possibilitar l'atorgament de la Declaració d'Interès Comunitari interessada, de forma que l'informe emés per la Conselleria de Benestar Social és determinant del contingut de la resolució que s'ha d'adoptar.
  
En el present cas l'emissió de sengles informes desfavorables per part de la Direcció General de Serveis Socials de la dita Conselleria, que tenen com a antecedent, d'altra banda, l'existència de la resolució de denegació d'autorització de funcionament, amb incoació d'un expedient sancionador i l'adopció de la mesura de tancament de la instal·lació, tenint com a fonament de tals actuacions l'incompliment dels requisits establits a l'efecte en la normativa de serveis socials, determina, com a conseqüència ineludible la impossibilitat d'atribuir els usos i els aprofitaments sol·licitats per l'interessat, sense entrar en majors valoracions.
  
Tercer. El conseller d'Obres Públiques, Urbanisme i Transports és competent per a la decisió definitiva sobre l'atribució i la definició de l'ús i l'aprofitament corresponent a l'ampliació pretesa, segons disposa l'article 18.2 de la Llei 4/1992, de 5 de juny, de Sòl no Urbanitzable, de la Generalitat Valenciana en relació amb l'article 6.d) del Decret 77/1996, de 16 d'abril, del Govern Valencià, pel qual s'aprova el Reglament d'Òrgans Urbanístics de la Generalitat Valenciana.
  
Vistos els preceptes legals citats, i la resta de general i concurrent aplicació, resolc:
  
Denegar la sol·licitud de Declaració d'Interès Comunitari formulada per la senyora Antonia Rey Rodríguez, per a la instal·lació d'una residència de la tercera edat sobre edificació existent al c/ de la Sèquia Nova, en sòl classificat com no urbanitzable, del terme municipal de Formentera del Segura.
  
Contra la present resolució, que posa fi a la via administrativa, es podrà interposar recurs potestatiu de reposició davant del conseller d'Obres Públiques, Urbanisme i Transports en el termini d'un mes, comptador des de l'endemà de la notificació d'aquesta, d'acord amb allò que s'ha establit en els articles 116.1 i 117.1 de la Llei 4/1999 de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la notificació d'aquesta, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercir qualsevol altre recurs que s'estime oportú?.
  
Aquesta notificació és transcripció exacta de la resolució original que consta en l'expedient.